KAKO SAM JA DOŽIVJELA FILOZOFIJU

Filozofija je disciplina u kojoj se susrećemo s do tada jednostavnim pitanjima, pokušavamo kritičkim mišljenjem pronaći odgovor i riješiti svoje nedoumice. Ona započinje čim nam naš „poznati“ svakidašnji svijet izgubi svoju samorazumljivost. Dijelimo je na teorijsku, praktičnu i poetičku filozofiju. Kako sam ja doživjela filozofiju? Od svih ponuđenih izbornih predmeta odabrala sam filozofiju. Zašto? Prvenstveno zato što je filozofija nešto novo za mene, nešto s čim se prije nisam susrela. Naučila sam da je filozofija putovanje, svaki odgovor kojim odgovorimo na filozofsko pitanje pretvara se iznova u pitanje. Započinje pitanjem o onome naizgled neupitnom. Filozofija je u meni probudila razmišljanje. Pitanja koja su mi se do nedavno činila jednostavna i razumljiva kao što su: Kako je stvoren svijet? Tko sam ja? Postoji li Bog?... postala su mi nerazumljiva i zaključila sam da zapravo nikada nisam imala pravi odgovor na njih. Filozofija se tiče svakog jer ona prolazi od svakidašnjeg iskustva kojim raspolaže svaki čovjek. Mnogi je smatraju nerazumljivom, nepotrebnom i dosadnom, a ne vide kako ona ustvari budi naše kritičko mišljenje i otvara nam oči. Na satu filozofije učili smo o metafizici, odnosno kako je Aristotel rekao „prvoj filozofiji“, koja istražuje ono što je prvo i ono što je posljednje i pita o biću kao biću. Naučili smo razlikovati biće, bit i bitak. Poslije metafizike učili smo o spoznajnoj teoriji odnosno epistemologiji koja se bavi porijeklom, izvjesnosti i dosegom ljudske spoznaje kao i problemom istine. Spomenuli smo i filozofsku antropologiju koja propituje čovjeka kao čovjeka i zaključili smo da je čovjek više duhovno nego tjelesno biće, da nije bitna vanjština nego unutrašnjost čovjeka. Većina nas pretpostavlja da je čovjek više tjelesno biće zbog utjecaja društva i društvenih mreža koji nam prikazuju savršene živote, tijela, lice i sve ostalo što nas dovodi do nezadovoljstva samim sobom, a mi bismo uvijek i zauvijek trebali pratiti svoje ja. Jer naše „ja“ je ono što jesmo. U svim dosadašnjim satima, filozofija je u nama probudila male filozofe i nova pitanja na koja i dalje tražimo odgovor. Filozofiju smatram zanimljivom i posebnom disciplinom jer u nama osvješćuje nove stavove, mišljenje i razmišljanje. Pomoću nje, naizgled neupitne stvari gledamo drugim očima i više razmišljamo o tome tko smo i što smo mi zapravo. Nije li to uistinu čarobno?

Petra Todorov, 2.c